‘Verlamde’ rugbyspeler loop: ‘Die Here het elke gebed gehoor’Heinrich “Ollie” Terblanche en Chanel Supra. Foto: Facebook Minder as twee jaar gelede het dokters vir Heinrich “Ollie” Terblanche (26) gesê hy sal sy lewe lank aan ŉ rolstoel gekluister wees, nadat hy sy nek tydens ŉ rugbywedstryd beseer het. Nou maak hy gereed om oor ŉ maand hand-aan-hand saam met sy vrou by hul troue se onthaalsaal in te stap. Maroela Media het vroeër berig oor Terblanche, ŉ professionele rugbyspeler, wat op 24 Januarie 2015, tydens ŉ wedstryd tussen die SWD Arende en die Evergreens, op ŉ volgepakte Outeniquapark in George in die Wes-Kaap, sy nek beseer het. Hy was van sy middellyf af ondertoe verlam en dokters het gemeen hy sou nooit weer kon loop nie. Terblanche het die medici en sy familie en vriende egter verstom deur stelselmatig al sterker te word, totdat hy in Julie 2015 uiteindelik sy eerste paar treë kon gee. Chanel Supra (25), Terblanche se verloofde, het Maandag aan Maroela Media gesê sedertdien raak Terblanche net al sterker en het hy die afgelope naweek vir die eerste keer met net een kruk geloop. “Ons kan regtig net nie ophou glimlag en lag van blydskap nie. Dit gaan net so ongelooflik goed met hom. Die dokters staan verstom, hulle kan dit nie glo nie,” het Supra gesê. “Hy het net die naweek gesê hy dink hy is sterk genoeg om met een kruk te probeer loop en hy het dit gedoen. Dit is op sulke oomblikke wat ons net weer besef hoe die Here ons gebede verhoor. Ons is ongelooflik geseënd.” Sy vertel Terblanche ontvang gereeld steeds fisioterapie, maar hy oefen meestal alleen en gaan daagliks gimnasium toe om sterker te word. Hy gebruik 90% van die tyd nie sy rolstoel nie en probeer soveel as moontlik net met sy krukke rondbeweeg en self die trappe in die paartjie se woonstel klim. Hy het weer gevoel in sy onderlyf en kan voel wanneer hy pyn het of as iemand aan hom raak. Volgens Supra sukkel hy nog om aan sy onderlyf tussen warm en koud te onderskei, maar dit word ook stelselmatig beter soos sy herstel vorder. Terblanche en Supra sou op 19 Desember 2015 die knoop deurgehak het, maar moes die troue noodgedwonge uitstel ná Terblanche beseer is. In Januarie vanjaar het die paartjie die wonderlike nuus gekry dat hulle die wenners van Monte De Dios se DROOMtroue-kompetisie is. Dié troue, ter waarde van R300 000, sluit alles in, van die onthaalplek tot die trourok en word geborg deur Monte De Dios, die EPH Group en GROOTfm 90.5 se GROOTontbyt. Heinrich “Ollie” Terblanche en Chanel Supra. Foto: Facebook Supra sê hulle sal nou op 7 Januarie 2017 uiteindelik in die paadjie afstap. “Ons het nou nog ŉ volle maand voor die troue en daarom oefen Ollie baie hard om daardie dag saam met my by die saal in te loop,” sê sy. “Ons sal kyk hoe sterk hy teen daardie tyd is en of ons ons eerste dans saam sal kan doen. Ons wil nie nou nog ekstra druk op hom sit nie en ons weet wat ookal hy daardie dag kan regkry, sal net wees soos die Here dit wil hê. Ons is klaar so opgewonde vir die groot dag!” Sy het gesê Terblanche het vanjaar ook ŉ aanlyn-kondisioneringskursus voltooi en begin volgende jaar met ŉ kwalifikasie in persoonlike afrigting. Sodra hy dit voltooi het en sterk genoeg is, sal hy weer begin werk. “Ons wil nooit vir mense jok en sê ons het nooit slegte tye in hierdie afgelope twee jaar gehad nie. Dit was ŉ baie lang pad tot hier en daar was baie trane en dae wat ons ongelukkig gevoel het. Maar ons het net heeltyd geglo die Here sal vir Ollie die deure oopmaak wat hy nodig het en Hy het dit ook gedoen. Hy het elkeen van ons gebede gehoor en ons sal nooit ophou dankbaar wees nie.” Lees alle vorige berigte oor Heinrich Ollie Terblanche op Maroela Media. With hard work, and unshakable faith in the unseen, Ollie is strong enough to start practicing to walk with one crutch. This is something we have been praying for almost 2 years, and God is showing himself faithfull everyday. God bless Posted by Ollie's Road to recovery on Sunday, December 4, 2016